***SPOROČILO ZA JAVNOST***

*Ljubljana, 6. septembra 2012*

***Jubilejni Ljubljana Festival 2012 se približuje koncu. Zaključili ga bomo z dvema izjemnima dogodkoma, pod katera sta se podpisala sicer v Sloveniji živeča, a mednarodno priznana umetnika. 6. septembra na odru Križank gostujeta koreograf Edward Clug in SNG Maribor z baletnim večerom Hommage à Stravinsky. 11., 12. in 13. septembra pa bo Križanke obiskala Medeja Tomaža Pandurja, v kateri nastopa igralski ansambel HNK v Zagrebu z gosti.***

60. Ljubljana Festival po skoraj štirih mesecih zaključujemo z dvema izjemnima predstavama, ki sta požela obilo odobravanj predvsem v tujih medijih. Zaključujemo ga na odru **Križank**, zadnjem velikem delu **Jožeta Plečnika**, čigar 140. obletnico rojstva smo obeleževali na začetku leta.

Danes zvečer bo ob 20.30 gostoval baletni ansambel **SNG Maribor** z baletnim večerom **Hommage à Stravinsky**, ki je delo koreografa, plesalca in umetniškega direktorja mariborskega Baleta **Edwarda Cluga**. »Edward Clug je dosegel skoraj nemogoče: novo in pomenljivo interpretacijo Posvetitve pomladi Igorja Stravinskega,« so o drugem delu večera med drugim zapisali v mednarodno uveljavljeni reviji Dance Europe ob premieri aprila v Mariboru v okviru projekta Evropske prestolnice kulture.

Edward Clug je namreč baletni večer Hommage à Stravinsky razdelil na dva dela. V prvega je umestil **Pesmi za paritveno obdobje**. Ta balet je nastal leta 2007 v sodelovanju s slovenskim skladateljem **Borutom Kržišnikom**; Clug ga je premierno uprizoril na Nizozemskem, kjer je ustvarjal za plesno skupino Station Zuid. Drugi del večera pa predstavlja Clugovo interpretacijo **Posvetitve pomladi** ob glasbi **Igorja Stravinskega**. V letošnjem letu namreč obeležujemo 130. obletnico rojstva skladatelja Igorja Stravinskega, medtem ko bo prihodnje leto potekalo v znamenju 100-letnice premiere njegovega za takratne čase kontroverznega baleta Posvetitev pomladi. Njegova premiera 13. maja leta 1913 v Parizu je med na klasiko navajeno publiko izzvala pravi škandal, za njegove občudovalce pa je predstavljal navdih in vizijo za ustvarjalnost bodočih generacij. Hommage à Stravinsky je umetniški poklon SNG Maribor temu vélikemu skladatelju.

Posvetitev pomladi je ne glede na časovno oddaljenost od svojega nastanka še vedno svojevrsten izziv tako za koreografe kot plesalce. Edward Clug, mednarodno uveljavljeni ter večkrat nagrajeni koreograf in plesalec, pravi, da je zanj »Posvetitev pomladi kultno glasbeno delo 20. stoletja. Skozi to delo spremljamo evolucijo plesa v 20. stoletju … Na vsebinski ravni ostaja moja interpretacija Posvetitve pomladi zvesta glasbeni strukturi in prvotnemu libretu, ki izhaja iz legende iz predkrščanskega (poganskega) časa v Rusiji. Legenda pripoveduje o ritualu žrtvovanja device, ki mora plesati do smrti kot poklon pomladnemu božanstvu, da bi povečal rodovitnost zemlje. V ikonografskem smislu se predstava navezuje na etnografske simbole starodavne ruske legende: ženske z dolgimi pletenimi kitami in z

rdečimi ličnicami ter moški z bradami – dva spolna simbola moškega in ženske, izolirana v sodoben čas in prostor, v katerem želim 'posvetiti' današnjo pomlad.«

Ljubljana Festival zaključujemo 11., 12. in 13. septembra s slovensko premiero **Medeje Tomaža Pandurja**. »Fascinantno! Moč čustev in misli, ki prevevajo gledalca, medtem ko so povlečeni v fascinantno igro Alme Prica in celotnega igralskega ansambla pod razburljivo ustvarjalno energijo Tomaža Pandurja in njegovih najbližjih sodelavcev, so tako impresivni, da 'paralizirajo',« menijo na [www.dubrovniknet.hr](http://www.dubrovniknet.hr). Premiera **Evripidovega** dela, ki je nastalo okrog leta 431 pr. n. št., je bila 3. avgusta letos na Dubrovniških poletnih igrah; razprodane so bile tudi štiri ponovitve. Konce meseca pa bo že na rednem programu HNK v Zagrebu.

Tisočletja staro zgodbo, ki jo je za sodobnega gledalca adaptiral **Darko Lukić**, medtem ko sta se pod scenarij podpisala Tomaž Pandur in **Livija Pandur**, bo namreč povedala odlična ekipa igralcev iz **HNK v Zagrebu z gosti** ter prvakoma **Almo Prica** (v naslovni vlogi) in **Liviem Badurino**. Glasbo je napisal slovenski duo **Silence**, pod scenografijo so se podpisali **Numen**, pod kostumografijo pa **Danica Dedijer**.

 »Medeja je že stoletja v središču pozornosti. Ljudje že več kot tri tisoč let zapisujejo, slikajo in opevajo njeno mitološko življenje na nešteto načinov, vsaka pokrajina njene zgodbe pa vsebuje enak motiv. Motiv ženske, ki je ubila svoja otroka,« je ob predstavi zapisala (so)scenaristka in dramaturginja Livija Pandur ter gledalcu postavila nekaj vprašanj: »Zakaj je ta zgodba še vedno živa, navdihujoča in mikavna? Zakaj zgodba o ženski, ki je ubila svoja otroka, da bi se maščevala Jazonu za njegovo nezvestobo, vzbuja naše zanimanje in razvnema našo domišljijo?«

Zgodba o materi, ki ubije svoja otroka, da jih ne bi ubil nekdo drug, zgodba o strasti, ljubosumnosti, samoti, spominih idr. ni le »ponovna antropološka ubeseditev mita, ne poenostavljena zgodba o odnosu med moškim in žensko, ne zgodba o izdani ženski,« pravijo ustvarjalci, »pač pa preučevanje gole moči, upravljanja te moči in vedenja človeka pod pritiskom, kadar je obseden z močjo. Evripidova Medeja je po tri tisoč letih enako kompleksna in polna nasprotij. Je tujka, ki jo težko razumemo, božanska in umrljiva; vse skuša upravičiti s svojimi zločini, ki jih zagreši v imenu ljubezni.«

V Ljubljani vstopamo v njeno zgodbo – kot poudarjajo ustvarjalci – »tri tisoč let in en dan pozneje, vstopamo v njeno ime, tudi v njen čas, njeno samoto, zgodovino njenih izgub, njeno strašljivo strast, njeno potovanje po robu, kjer se vsaka misel spremeni v rezilo in se rane ne celijo več«.

Na današnji novinarski konferenci v Križankah so baletni večer Hommage à Stravinsky in Medejo predstavili:

* direktor in umetniški vodja Festivala Ljubljana **Darko Brlek**
* gostje iz SNG Maribor: direktor **Danilo Rošker** ter umetniški direktor Baleta, koreograf in plesalec **Edward Clug**
* režiser **Tomaž Pandur**
* gostje iz HNK v Zagrebu: prvaka **Alma Prica** in **Livio Badurina** ter intendantka dr. **Ana Lederer**

Dodatne informacije:

Hermina Kovačič

hermina.kovacic@ljubljanafestival.si

Tanja Wondra

tanja.wondra@ljubljanafestival.si

Tel.: 01/241 60 24

[www.ljubljanafestival.si](http://www.ljubljanafestival.si/)

[www.facebook.com/LjubljanaFestival](http://www.facebook.com/LjubljanaFestival)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Sponzor baletnega večera Hommage à Stravinsky: BTC, d. d.; medijski sponzor: Parada plesa*

*Sponzorji Medeje: Zavarovalnica Tilia, d. d., Geoplin, d. o. o., Plinovodi, d. o. o., Spar Slovenija, d. o. o.; medijski sponzor: Delo, d. d.*

*Glavni sponzor 60. Ljubljana Festivala: Telekom Slovenije, d. d.*

*Sponzorji: Spar Slovenija, d. o. o., Zavarovalnica Tilia, d. d., Petrol, d. d., Kemofarmacija,*

*d. d., Zavarovalnica Triglav, d. d., SKB, d. d., Kranjska investicijska družba, d. o. o., Pošta Slovenije, d. o. o., Pivovarna Union, d. d., Žito, d. d.*

*Sponzorji posameznih prireditev: Generali zavarovalnica, d. d., Riko, d. o. o., Factor banka, d. d., Poslovni sistem Mercator, d. d., Krka, d. d., Javna razsvetljava, d. d., Imos, d. d., Geoplin, d. o. o., Plinovodi, d. o. o., Nova KBM, d. d., AloePharma, BTC, d. d., SRC, d. o. o., Interenergo, d. o. o., Kobe, d. o. o.*

*Glavni medijski sponzor: Delo, d. d.*

*Medijski sponzorji: RTV Slovenija, Planet siol.net, Europlakat, Finance, Infonet, Tam-Tam, Radio 1, Pogledi, Radio Center, Radio Europa, Bolha.com, Parada plesa*

*Uradni prevoznik je z blagovno znamko BMW Avtohiša Malgaj, d. o. o.; uradni železniški prevoznik: Slovenske železnice; uradni letalski prevoznik: Adria Airways; medijski sponzor v gibanju: Media bus, d. o. o.*

*Uradne penine: penine Istenič; uradna bela vina: Vino Štajerska.*

*Partnerji Ljubljana Festivala: Slovenska filharmonija, RTV Slovenija, SNG Opera in balet Ljubljana, SNG Maribor, Mestno gledališče ljubljansko*